*Ljudska prava su kao oklop:* ***ona te štite****; ljudska prava su kao pravila:* ***govore ti*** *kako se ponašati; ona su kao suci –* ***možeš im se požaliti****. Apstraktna su – kao emocije, i kao emocije,* ***pripadaju svakome*** *i postoje bez obzira što se dogodilo.  Ljudska prava su kao priroda, jer im* ***se može nanijeti šteta****; ona su poput duha, jer* ***ne mogu biti uništena****. Kao vrijeme,* ***postupaju sa svima na isti način*** *– i s bogatima, i sa siromašnima, i sa starima, i s mladima, s bijelima i crnima, visokima i niskima.* ***Pružaju nam poštovanje i obvezuju nas*** *da s drugima postupamo s poštovanjem. Nije ih lako definirati – kao ni dobrotu, istinu i pravdu – ali ih prepoznajemo kad ih vidimo.*

(Compass, 2003.)

**1948. – Ujedinjeni narodi prihvatili Opću deklaraciju o ljudskim pravima**

Današnji dan (*10. prosinca*) slavi se kao Međunarodni dan ljudskih prava, u spomen na usvajanje Deklaracije. *Opća deklaracija o ljudskim pravima* najprevođeniji je dokument na svijetu, usvojen na današnji dan prije 66 godina, jednoglasnom odlukom Opće skupštine UN-a u Parizu. Deklaraciju je izradio odbor na čelu s *Eleanor Roosevelt* (suprugom preminulog američkog predsjednika Franklina D. Roosevelta). Među članovima odbora bili su *J. Maritain* (poznati katolički filozof) i *C. Malik* (libanonski pravoslavni kršćanin), no glavnu ulogu imao je kanađanin *John Peters Humphrey*.

Deklaracija sadrži *30 članaka*. U preambuli navodi se potreba da svi ljudi imaju četiri osnovne slobode: *slobodu govora, slobodu vjerovanja, slobodu od straha i slobodu od nestašice*. Pokojni papa Ivan Pavao II. opisao je Deklaraciju kao "*jedan od najvećih izraza ljudske savjesti našeg vremena.*"

Ljudska prava se temelje na dostojanstvu i jednakosti. Prema jednoj definiciji *ljudska prava stječemo rođenjem*, samim time što smo ljudi. Druga pak kaže da *ljudska prava predstavljaju standarde* koji su neophodni za dostojanstven život. Oni su temelj slobode, pravde i mira. Gotovo svaki problem koji danas postoji u svijetu u osnovi ima kršenje ljudskih prava: nasilje, globalizaciju, uništavanje okoline, siromaštvo, ratove, bezakonje, epidemije, bolesti...

***Bitno je da se educiramo za ljudska prava, a ne samo o njima***. Svi mi trebamo učiti kako poštovati i štititi prava te kako živjeti u skladu s tim znanjem – biti usmjereni prvenstveno na stavove i na ponašanja. Neki temeljni dokumenti za zaštitu ljudskih prava su:

* Opća deklaracija o ljudskim pravima
* Konvencija o pravima djeteta
* Konvencija o eliminaciji svih oblika diskriminacije žena
* Konvencija o ljudskim pravima.